PROVEDBENA ODLUKA KOMISIJE (EU) 2022/901

оd 8. lipnja 2022.

o izmjeni Provedbene odluke (EU) 2016/2269 u pogledu središnjih drugih ugovornih strana pod nadzorom Indijskog nadzornog tijela za međunarodne centre za financijske usluge

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 25. stavak 6.,

budući da:

(1) Provedbenom odlukom Komisije (EU) 2016/2269 (2) utvrđeno je da se pravni i nadzorni sustavi Indije za središnje druge ugovorne strane koje nadzire Indijski odbor za vrijednosne papire i burzu („SEBI”) i Središnja banka Indije trebaju smatrati istovrijednima zahtjevima iz Uredbe (EU) br. 648/2012.

(2) Indijsko nadzorno tijelo za međunarodne centre za financijske usluge (International Financial Services Centres Authority, „IFSCA”) je 1. listopada 2020. od SEBI-ja preuzelo nadzor središnjih drugih ugovornih strana s poslovnim nastanom u međunarodnim centrima za financijske usluge (engl. International Financial Services Centres) u Indiji. Nakon toga, zakon i uredbe iz članka 1. stavka 1. Provedbene odluke (EU) 2016/2269 dijelom su se prestale primjenjivati u međunarodnim centrima za financijske usluge 16. travnja 2021. Od tog datuma na središnje druge ugovorne strane s poslovnim nastanom u međunarodnim centrima za financijske usluge primjenjuje se Pravilnik o institucijama tržišne infrastrukture iz 2021. (3) (Market Infrastructure Institutions Regulations), koji je izdalo Indijsko nadzorno tijelo za međunarodne centre za financijske usluge na temelju Zakona o Indijskom nadzornom tijelu za međunarodne centre za financijske usluge iz 2019., Zakon 50 iz 2019. (4) Međutim, i dalje se primjenjuje Zakon o ugovorima za vrijednosne papire iz 1956., odnosno Zakon 42 iz 1956. (5)

(3) Procjena istovrijednosti pravnih i nadzornih sustava Indije koji se primjenjuju na središnje druge ugovorne strane s poslovnim nastanom u međunarodnim centrima za financijske usluge sa središnjim drugim ugovornim stranama iz Unije ne bi se trebala temeljiti samo na apstraktnoj komparativnoj analizi pravno obvezujućih zahtjeva koji se primjenjuju na središnje druge ugovorne strane s poslovnim nastanom u međunarodnim centrima za financijske usluge nego i na procjeni učinaka tih zahtjeva. Procjenom bi trebalo provjeriti primjerenost tih zahtjeva za smanjenje rizika kojima mogu biti izloženi članovi sustava poravnanja i mjesta trgovanja s poslovnim nastanom u Uniji, uzimajući u obzir veličinu financijskih tržišta na kojima posluju središnje druge ugovorne strane s poslovnim nastanom u međunarodnim centrima za financijske usluge. Da bi se osiguralo adekvatno smanjenje rizika, potrebni su stroži zahtjevi za smanjenje rizika za središnje druge ugovorne strane koje posluju na većim financijskim tržištima kojima je svojstvena veća razina rizika nego u slučaju središnjih drugih ugovornih strana koje posluju na manjim financijskim tržištima kojima je svojstvena manja razina rizika.

(4) U članku 25. stavku 6. točkama (a), (b) i (c) Uredbe (EU) br. 648/2012 navedena su tri uvjeta koja trebaju biti ispunjena kako bi se odredilo da su pravni i nadzorni sustavi treće zemlje u pogledu središnjih drugih ugovornih strana s odobrenjem u toj trećoj zemlji istovrijedni onima utvrđenima u toj uredbi.

(5) U skladu s člankom 25. stavkom 6. točkom (a) Uredbe (EU) br. 648/2012, središnje druge ugovorne strane koje imaju odobrenje u trećoj zemlji moraju ispunjavati pravno obvezujuće zahtjeve koji su istovrijedni zahtjevima utvrđenima u glavi IV. te uredbe.

(6) Pravno obvezujući zahtjevi koji se primjenjuju na središnje druge ugovorne strane koji imaju odobrenje u međunarodnim centrima za financijske usluge utvrđeni su u Pravilniku o institucijama tržišne infrastrukture. Pravilnikom se u potpunosti primjenjuju međunarodni standardi utvrđeni u Načelima za infrastrukture financijskih tržišta (Principles for financial market infrastructures), koja su u travnju 2012. objavili Odbor za platni sustav i tržišne infrastrukture i Međunarodna organizacija nadzornih tijela za vrijednosne papire (6).

(7) Središnjim drugim ugovornim stranama s poslovnim nastanom u međunarodnim centrima za financijske usluge odobrenje mora izdati Indijsko nadzorno tijelo za međunarodne centre za financijske usluge. Da bi dobile odobrenje za pružanje usluga poravnanja, središnje druge ugovorne strane moraju ispuniti posebne zahtjeve iz Pravilnika o institucijama tržišne infrastrukture i moraju imati unutarnje propise i pravila kojima se osigurava usklađenost sa svim relevantnim standardnima iz Načela za infrastrukture financijskih tržišta. Posebno, središnje druge ugovorne strane moraju ispuniti zahtjeve iz pravila 8(1) i 8(3) Pravilnika o institucijama tržišne infrastrukture, koji bi im trebali omogućiti sigurno i djelotvorno poslovanje te razborito upravljanje rizicima povezanima s njihovim poslovanjima. Kako je predviđeno u pravilima od 14 do 39 Pravilnika o institucijama tržišne infrastrukture, središnje druge ugovorne strane trebaju ispuniti zahtjeve u pogledu, među ostalim, neto vrijednosti, dioničarskih udjela, rukovođenja, upravljanja i postupanja, upravljanja rizikom, uključujući uspostavljanje jamstvenog fonda, poslovni kontinuitet, pristup članova sustava poravnanja i mjesta trgovanja središnjim drugim ugovornim stranama i vođenje evidencije. Prema pravilu 24(1) Pravilnika o institucijama tržišne infrastrukture središnje druge ugovorne strane trebaju primijeniti načela upravljanja iz Načela za infrastrukture financijskih tržišta. Prema pravilima 6 i 40 Pravilnika o institucijama tržišne infrastrukture, da bi dokazale usklađenost s tim pravilnikom, središnje druge ugovorne strane trebaju Indijskom nadzornom tijelu za međunarodne centre za financijske usluge dostaviti svoja unutarnja pravila i postupke prije nego što započnu s njihovom primjenom.

(8) Financijsko tržište međunarodnih centara za financijske usluge znatno je manje od tržišta na kojima djeluju središnje druge ugovorne strane s poslovnim nastanom u Uniji. Od 2020. razina aktivnosti trgovanja izvedenicama i poravnanja izvedenica je mala. Stoga se članovi sustava poravnanja i mjesta trgovanja s poslovnim nastanom u Uniji sudjelovanjem u središnjim drugim ugovornim stranama s poslovnim nastanom u međunarodnim centrima za financijske usluge izlažu znatno nižim rizicima nego u slučaju sudjelovanja u središnjim drugim ugovornim stranama s odobrenjem u Uniji. Pravilnikom o institucijama tržišne infrastrukture koji se primjenjuje na središnje druge ugovorne strane kojima je Indijsko nadzorno tijelo za međunarodne centre za financijske usluge izdalo odobrenje, zajedno s njihovim unutarnjim propisima i pravilima, kojima se zahtijeva usklađenost s Načelima za infrastrukture financijskih tržišta, adekvatno se smanjuje ta niža razina rizika kojoj mogu biti izloženi članovi sustava poravnanja i mjesta trgovanja s poslovnim nastanom u Uniji i stoga se može smatrati da se postiže mjera smanjenja rizika koja je istovrijedna onoj koja se nastoji postići Uredbom (EU) br. 648/2012.

(9) Komisija stoga zaključuje da se pravnim i nadzornim sustavima Indije osigurava da središnje druge ugovorne strane kojima je Indijsko nadzorno tijelo za međunarodne centre za financijske usluge izdalo odobrenje poštuju pravno obvezujuće zahtjeve koji su istovrijedni zahtjevima iz glave IV. Uredbe (EU) br. 648/2012.

(10) Člankom 25. stavkom 6. točkom (b) Uredbe (EU) br. 648/2012 propisano je i da se pravnim i nadzornim sustavima za središnje druge ugovorne strane koje imaju odobrenje u trećoj zemlji mora osigurati da one na kontinuiranoj osnovi podliježu djelotvornom nadzoru i izvršenju.

(11) Indijsko nadzorno tijelo za međunarodne centre za financijske usluge priznaje središnje druge ugovorne strane i međunarodnim centrima za financijske usluge i nadzire ih kako bi na kontinuiranoj osnovi osiguralo usklađenost s Pravilnikom o institucijama tržišne infrastrukture te unutarnjim pravilima i postupcima središnjih drugih ugovornih strana. Indijsko nadzorno tijelo za međunarodne centre za financijske usluge provodi dnevni nadzor na kontinuiranoj osnovi u skladu s odjeljcima 12, 13 i 28 Zakona o Indijskom nadzornom tijelu za međunarodne centre za financijske usluge i pravilima od 65 do 70 Pravilnika o institucijama tržišne infrastrukture. Indijsko nadzorno tijelo za međunarodne centre za financijske usluge je ovlašteno zatražiti informacije, provoditi nadzore, izdavati upute, smjernice i okružnice te izricati globe i novčane kazne. Prema pravilu 8(3)(k) Pravilnika o institucijama tržišne infrastrukture, Indijsko nadzorno tijelo za međunarodne centre za financijske usluge je ovlašteno i određivati dodatne uvjete za priznavanje središnjih drugih ugovornih strana. Prema odjeljku 12 Zakona o Indijskom nadzornom tijelu za međunarodne centre za financijske usluge, Indijsko nadzorno tijelo za međunarodne centre za financijske usluge je ovlašteno izricati globe i novčane kazne središnjim drugim ugovornim stranama. Na kraju, prema pravilu 13 Pravilnika o institucijama tržišne infrastrukture, Indijsko nadzorno tijelo za međunarodne centre za financijske usluge je ovlašteno povući priznanje središnje druge ugovorne strane.

(12) Komisija zaključuje da se pravnim i nadzornim sustavima u pogledu središnjih drugih ugovornih strana kojima je Indijsko nadzorno tijelo za međunarodne centre za financijske usluge izdalo odobrenje osigurava djelotvoran nadzor i izvršenje na kontinuiranoj osnovi.

(13) U skladu s člankom 25. stavkom 6. točkom (c) Uredbe (EU) br. 648/2012 pravni i nadzorni sustavi treće zemlje moraju uključivati djelotvoran istovrijedan sustav za priznavanje središnjih drugih ugovornih strana koje imaju odobrenje u skladu s pravnim sustavima trećih zemalja („središnje druge ugovorne strane treće zemlje”).

(14) Središnje druge ugovorne strane izvan međunarodnih centara za financijske usluge koje žele poravnati financijske instrumente u međunarodnim centrima za financijske usluge mogu zatražiti od Indijskog nadzornog tijela za međunarodne centre za financijske usluge da ih prizna. Pravilima 8(1) i 8(3) Pravilnika o institucijama tržišne infrastrukture utvrđeni su kriteriji za priznavanje. Prema pravilu 71 Pravilnika o institucijama tržišne infrastrukture, Indijsko nadzorno tijelo za međunarodne centre za financijske usluge smije ublažiti zahtjeve za priznavanje u interesu razvoja i regulacije financijskih usluga u međunarodnim centrima za financijske usluge, uzimajući u obzir nadzorni standard koji je propisala matična jurisdikcija. Tom je istom odredbom Indijskom nadzornom tijelu za međunarodne centre za financijske usluge omogućeno priznavanje središnjih drugih ugovornih strana koje nemaju poslovni nastan u međunarodnim centrima za financijske usluge.

(15) Komisija zaključuje da pravni okvir međunarodnih centara za financijske usluge osigurava djelotvoran istovrijedan sustav priznavanja središnjih drugih ugovornih strana treće zemlje.

(16) Komisija stoga smatra da pravni i nadzorni sustavi Indije koji se primjenjuju na središnje druge ugovorne strane ispunjavaju uvjete iz članka 25. stavka 6. Uredbe (EU) br. 648/2012. Stoga bi te pravne i nadzorne sustave trebalo smatrati istovrijednima zahtjevima utvrđenima u Uredbi (EU) br. 648/2012.

(17) Ova se Odluka temelji na pravno obvezujućim zahtjevima koji se primjenjuju na središnje druge ugovorne strane u međunarodnim centrima za financijske usluge u trenutku donošenja ove Odluke. U suradnji s Europskim nadzornim tijelom za vrijednosne papire i tržišta kapitala, Komisija bi trebala nastaviti redovito pratiti razvoj pravnog i nadzornog okvira koji se primjenjuje na središnje druge ugovorne strane u međunarodnim centrima za financijske usluge i ispunjavanje uvjeta na temelju kojih je donesena ova Odluka, među ostalim i upotrebljava li Indijsko nadzorno tijelo za međunarodne centre za financijske usluge svoje ovlasti iz pravila 71 Pravilnika o institucijama tržišne infrastrukture za ublažavanje bilo kojih zahtjeva iz tog pravilnika.

(18) Pravne i nadzorne sustave koji se primjenjuju na središnje druge ugovorne strane s odobrenjem u međunarodnim centrima za financijske usluge, uključujući moguća ublažavanja bilo kojih zahtjeva iz Pravilnika o institucijama tržišne infrastrukture koje određuje Indijsko nadzorno tijelo za međunarodne centre za financijske usluge, trebalo bi redovito preispitivati. Tim redovitim preispitivanjima ne bi se trebala dovoditi u pitanje ovlast Komisije da u bilo kojem trenutku provede posebno preispitivanje ako je zbog razvoja relevantnih okolnosti potrebno ponovno procijeniti istovrijednost utvrđenu ovom Odlukom. Na temelju zaključaka koji proizlaze iz redovitog ili posebnog preispitivanja, Komisija može u bilo kojem trenutku odlučiti izmijeniti ili staviti izvan snage ovu Odluku, osobito ako razvoj okolnosti bude utjecao na uvjete na temelju kojih se donosi ova Odluka.

(19) Provedbenu odluku (EU) 2016/2269 trebalo bi stoga na odgovarajući način izmijeniti.

(20) Kako bi se osiguralo da Europsko nadzorno tijelo za vrijednosne papire i tržišta kapitala bez odgode provede kategorizaciju i priznavanje središnjih drugih ugovornih strana s poslovnim nastanom u međunarodnim centrima za financijske usluge, ova bi Odluka trebala hitno stupiti na snagu.

(21) Mjere predviđene u ovoj Odluci u skladu su s mišljenjem Europskog odbora za vrijednosne papire,

DONIJELA JE OVU ODLUKU:

Članak 1. U članku 1. Provedbene odluke (EU) 2016/2269 dodaje se sljedeći stavak: „3. Za potrebe članka 25. stavka 6. Uredbe (EU) br. 648/2012 pravni i nadzorni sustavi Indije koji se sastoje od Zakona o ugovorima za vrijednosne papire iz 1956., Zakona o Indijskom nadzornom tijelu za međunarodne centre za financijske usluge iz 2019. i Pravilnika o institucijama tržišne infrastrukture iz 2021. i koji se primjenjuju na središnje druge ugovorne strane s poslovnim nastanom u međunarodnim centrima za financijske usluge, smatraju se istovrijednima zahtjevima utvrđenima Uredbom (EU) br. 648/2012.”.

Članak 2. Ova Odluka stupa na snagu sljedećeg dana od dana objave u Službenom listu Europske unije.

Sastavljeno u Bruxellesu 8. lipnja 2022. Za Komisiju Predsjednica Ursula VON DER LEYEN

(1) SL L 201, 27.7.2012., str. 1.

(2) Provedbena odluka Komisije (EU) 2016/2269 оd 15. prosinca 2016. o istovrijednosti regulatornog okvira za središnje druge ugovorne strane u Indiji u skladu s Uredbom (EU) br. 648/2012 Europskog parlamenta i Vijeća (SL L 342, 16.12.2016., str. 38.).

(3) Službeni list Indije, br. 179], 16.4.2021., str. 1, 2310 GI/2021.

(4) Službeni list Indije, br. 74], 20.12.2019., str. 1.

(5) Službeni list Indije, izvanredno izdanje, 1957., dio. II, odjeljak 3., str. 549.

(6) Odbor za platni sustav i sustav namire/Tehnički odbor Međunarodne organizacije nadzornih tijela za vrijednosne papire, Principles for financial market infrastructures, travanj 2012., CPMI Papers br. 101, Principles for Financial Market Infrastructures (bis.org).